АҞӘА, ԥхынгәы 31 - Sputnik. Анкара азыԥшуп аҩынтә раан азенит-ракетатә системақәа С-400 Ҭырқәтәылаҟа рынашьҭра. 2020 шықәса мшаԥымза инаркны ахархәара иалагоит ҳәа, аҳәамҭа ҟаиҵеит Ҭырқәтәыла атәылахьчара аминистрра амаӡаныҟәгарҭа ахада Исмаил Демир. Абри атәы аанацҳауеит РИА Новости, агазеҭ Cumhuriyet адыррақәа шьаҭас иҟаҵаны.
"ЗРК С-400 Ҭырқәтәылаҟа инашьҭуп. Дара наргеит апровинциа Анкара аҳаиртә баӷәаза Миуртед ахь. Уажәы ҳазыԥшуп азенит-ракетатә системақәа С-400 Ҭырқәтәылаҟа рынашьҭра аҩбатәи аамҭахәҭа. 2020 шықәса мшаԥымза инаркны ахархәара иалагоит", - ҳәа иҳәоит Дамир.
Ҭырқәтәыла С-400 Америка имҩаԥнагоз ақәмақаррақәа ирызхьамԥшкәа иаанахәеит.
Убри аан Вашингтон С-400 НАТО астандартқәа ирықәшәом ҳәа иқәгылоуп, Ҭырқәтәылагь асанкциақәа азыҟаҳҵоит ҳәа рҳәахьеит. Пентагон акәзар, америкатәи аҳаирпланқәа F-35 аҿы ҭырқәтәылатәи аԥрыҩцәа рҽазыҟаҵара ааннакылеит, аҵара зҵозгьы ԥхынгәы 31 рҟынӡа атәыла аанрыжьырц рыдырҵеит.
Ҭырқәтәыла ахада Реџьеп Таиип Ердоган ЕАА Ҭырқәтәыла F-35 ахьаанамырхәо ҵаӷьычроуп ҳәа ахиҳәааит.
С-400 "Триумф" - урыстәылатәи зениттә ракетатә системоуп. Иара ахархәарахь ирыдыркылеит 2007 шықәса рзы.